CELEX: 32012R0813
Language: hr
Date: 2012-09-12 00:00:00
Title: Provedbena uredba Komisije (EU) br. 813/2012 od 12. rujna 2012. o izmjeni Uredbe (EZ) br. 718/2007 o provedbi Uredbe Vijeća (EZ) br. 1085/2006 o uspostavi instrumenta pretpristupne pomoći (IPA)

11/Sv. 118
            
            
               HR
            
            
               Službeni list Europske unije
            
            
               252
            
         32012R0813
   
               L 247/12
            
            
               SLUŽBENI LIST EUROPSKE UNIJE
            
         PROVEDBENA UREDBA KOMISIJE (EU) br. 813/2012
   od 12. rujna 2012.
   o izmjeni Uredbe (EZ) br. 718/2007 o provedbi Uredbe Vijeća (EZ) br. 1085/2006 o uspostavi instrumenta pretpristupne pomoći (IPA)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1085/2006 od 17. srpnja 2006. o uspostavi Instrumenta pretpristupne pomoći (IPA) (1) („Uredba IPA”), a posebno njezin članak 3. stavak 3.,
   budući da:
   
               (1)
            
            
               Uredba Komisije (EZ) br. 718/2007 od 12. lipnja 2007. o provedbi Uredbe Vijeća (EZ) br. 1085/2006 o uspostavi instrumenta pretpristupne pomoći (IPA) (2) određuje detaljna pravila za provedbu Uredbe IPA.
            
         
               (2)
            
            
               Uredba (EZ) br. 718/2007 izmijenjena je Provedbenom uredbom Komisije (EU) br. 1292/2011 (3), inter alia, zbog povećanja pretfinanciranja koje Komisija osigurava zemljama koje koriste sredstva za komponente razvoja ljudskih resursa i ruralnog razvoja.
            
         
               (3)
            
            
               Premda je namjera Provedbene uredbe (EU) br. 1292/2011 bila uskladiti posebne odredbe vezane uz pretfinanciranje komponenata regionalnog razvoja, razvoja ljudskih resursa i ruralnog razvoja, pri izmjeni članka 160. stavka 3. Uredbe (EZ) br. 718/2007 došlo je do pogreške. Tu pogrešku bi trebalo ispraviti.
            
         
               (4)
            
            
               Osim ispravka pogreške posebne odredbe vezane uz pretfinanciranje komponenata regionalnog razvoja, razvoja ljudskih resursa i ruralnog razvoja treba dalje uskladiti brisanjem suvišnog upućivanja na članak 42. stavak 1. u članku 160. stavku 3. Uredbe (EZ) br. 718/2007.
            
         
               (5)
            
            
               Odredbe utvrđene u ovoj Uredbi u skladu su s mišljenjem Odbora IPA-e,
            
         DONIJELA JE OVU UREDBU:
   Članak 1.
   U članku 160. Uredbe (EZ) br. 718/2007 stavak 3. zamjenjuje se sljedećim:
   
      „3.   Uz odredbe članka 42. plaćanja za pretfinanciranje mogu iznositi 30 % doprinosa Europske unije za tri zadnje godine predmetnog programa. Kad je to potrebno, s obzirom na dostupnost proračunskog izdvajanja, predfinanciranje se može provoditi u dvije rate.”
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. rujna 2012.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 210, 31.7.2006., str. 82.
   
      (2)  SL L 170, 29.6.2007., str. 1.
   
      (3)  SL L 329, 13.12.2011., str. 1.